SVs arbeidsplan   
2022-2025

**Innhold**

[**1. Innledning 2**](#_Toc93433488)

[**2. Det politiske utgangspunktet 2**](#_Toc93433489)

[**3. Det organisatoriske arbeidet 2**](#_Toc93433490)

[**Hvor vil SV være i 2025? 4**](#_Toc93433491)

[Mål: Partiet skal jobbe mer utadretta 4](#_Toc93433492)

[Mål: En mer aktiv medlemsmasse 5](#_Toc93433493)

[Mål: Godt skolerte tillitsvalgte og kandidater 6](#_Toc93433494)

[Mål:  SVs folkevalgte har god oppfølging 8](#_Toc93433495)

[Mål: Partiet er tilgjengelig og lett å identifisere seg med 10](#_Toc93433496)

[Mål: Sterke fylkeslag 11](#_Toc93433497)

[Mål: Bruke hele bevegelsen 11](#_Toc93433498)

[Mål: Et inkluderende folkeparti 13](#_Toc93433499)

[Mål:  En sterkere kampanjeorganisasjon 14](#_Toc93433500)

# Innledning

SV skal være et utadvendt, inkluderende, lyttende og mangfoldig parti som inviterer folk med på laget og med på å bygge et samfunn for de mange, ikke for de få.

Det politiske og organisatoriske arbeidet henger nøye sammen. Det er gjennom å bygge en sterkere organisasjon vi på sikt kan nå våre politiske mål.

Arbeidsplanen er en strategi for hvilke organisatoriske tiltak vi skal gjøre de neste fire årene for å nå de overordna politiske og organisatoriske målene for partiet. Arbeidsplanen er ikke et politisk program, men en operativ plan, med valgår som viktige milepæler.

* Landsstyret vedtar planen, og det medfølgende budsjettet, for de neste fire årene
* Planen og budsjettet skal revideres etter valget 2023
* Planen gjelder for hele partiet og følges opp av arbeidsplaner for partiet sentralt og stortingsgruppa, og gjennom fylkesvise og lokale arbeidsplaner. Planen er gjensidig forpliktende mellom alle ledd og organer i partiet. Fylkesstyrene må sikre at dette fungerer, begge veier.

# Det politiske utgangspunktet

Perioden vil bli preget av de store krisene vi står overfor. Kampen mot miljøkrisa, de økende forskjellene og demokratikrisa vil være de viktigste politiske sakene også i denne perioden. Arbeidet med et rettferdig grønt skifte, som handler om å møte alle disse krisene blir derfor avgjørende.

Vi går inn i perioden som et opposisjonsparti. Forholdet til regjeringa vil i stor grad avhenge av hvilken politikk som legges fram, og hvor regjeringa søker samarbeid. SV skal være konstruktive for å få gjennomslag for vår politikk. Vår lojalitet ligger hos de folka vi kjemper for, og det vi har sagt vi skal gjøre. Det vil være en viktig oppgave for partiet - på alle nivå - å delta i og bidra til å kanalisere politisk uro til en styrking av fellesskapsløsninger og folkestyre.

# Det organisatoriske arbeidet

SV må fortsette den politiske utviklinga vi har hatt de siste årene. Flere medlemmer, økt aktivitet og godt skolerte tillitsvalgte vil bli nødvendig uavhengig av den politiske utviklinga ellers. Det at vi sannsynligvis kommer til å få avgjørende makt over viktig politikk i perioden krever at organisasjonen har den nødvendige interne diskusjonen, rutinene og forankringen for å håndtere det presset som vil følge av dette. Vi må forvente at vi i tillegg til politiske uenigheter om standpunkt også vil få uenigheter om prioriteringer. Hvordan vi håndterer disse vil avgjøre hvordan vi kan sikre gjennomslag for vår politikk og fortsette den politiske og organisatoriske veksten gjennom og etter perioden.

I tillegg til den nye politiske situasjonen er den største organisatoriske utfordringen i perioden er å fortsette veksten i medlemstall og å omsette den i en tilsvarende, eller høyere, vekst i aktivitet. Krumtappen i det arbeidet er de tillitsvalgte, både nåværende og fremtidige. En satsing på skolering av de tillitsvalgte er en forutsetning for å fornye arbeidet i lokallaga og for at vi skal nå de andre organisatoriske målene i perioden.

Medlemsveksten de siste årene er en formidabel styrke for partiet. Gjennom å få flere medlemmer er vi sterkere i kampanjer og mindre sårbare for utskiftinger. Men det er for mange medlemmer som ikke ser hvordan de kan bli aktive eller som ikke blir trukket med i aktivitet. Selv om det selvsagt er greit at medlemmene er passive, så må det være et resultat av egne valg, ikke at de ikke ser hvordan de kan bli med eller ikke føler at de trengs.

Fylkeslagene må styrkes slik at de kan ta en mer ledende rolle i å drive og utvikle organisasjonen og støtte lokallagene. Det er et stort potensial i å utveksle erfaringer og kompetanse på tvers av fylkeslagene.

Lokallagene må jobbe på en sånn måte at de er i stand til å få med nye medlemmer, og vi må sikre at medlemmer som ikke er medlem i et godt fungerende lokallag har andre veier inn til aktivitet. Det siste er også viktig for å kunne bygge opp de lokallagene som i dag sliter.

I utvalgene og nettverkene gjøres det mye godt arbeid. Det er samtidig et stort potensial her. Vi må videreutvikle og støtte arbeidet i utvalgene slik at vi sikrer at kompetansen blir brukt av partiet og at de kan ta ansvar for både alliansearbeid og være støtte til lokale utvalg. I nettverkene har vi en mulighet til å gi medlemmer en arena for å diskutere områder som er mer spesialiserte enn hva de fleste lokallag har mulighet til. Det skal være en lav terskel for å opprette politiske nettverk. Nettverkene har som sådan ingen formell representasjon i partiet, men er ressurser for både politisk og organisatorisk arbeid.

SVs Samepolitiske Forum arbeider på nasjonalt, regionalt og lokalt plan for å bistå øvrige ledd av partiet i saker som angår det samiske urfolket, og å trygge det samiske urfolkets interesser og rettigheter. Forumet ledes av Samepolitisk Råd.

I dag skjer det mye god skolering i partiet. Samtidig er det grunn til å si at som helhet er skoleringa mangelfull, tilfeldig og i for stor grad ad hoc. Dette gjør det vanskelig å sikre at tillitsvalgte, folkevalgte og medlemmer får den nødvendige skoleringa til å ta på seg verv eller å være trygge på hvordan de skal skjøttes.

Valgkampene i 2023 og 2025 vil være de viktigste organisatoriske og politiske aktivitetene i perioden. De må derfor planlegges godt og tidlig. Her blir det også viktig med en god oppfølging av de folkevalgte både i forkant og etterkant av valget.

# Hvor vil SV være i 2025?

## Mål: Partiet skal jobbe mer utadretta

Den kanskje viktigste delen av partiets arbeid handler om å møte folk. Dette er avgjørende for å kunne ta opp folks problemer i, få innspill og forståelse av hva som må endres og også forklare partiets politikk og standpunkt. Å arrangere åpne møter i partiet er viktig for å utvikle politikken vår, og for å rekruttere nye medlemmer.

**Delmål:**

Være godt kjent med lokale kamper og saker folk er opptatt av.

**Tiltak:**

* Følge opp aktuelle politiske saker med skoleringsmateriell og eksempler på hvordan lokallaga kan jobbe med de.
* Samle inn og og gå gjennom de lokale programmene for å se etter saker som kan følges opp av fylkene eller partiet sentralt.
* Gjennomføre en teamorganisering av ansatte som følger med på mediebildet lokalt og regionalt.

**Delmål:**

Arrangere flere og større arrangementer der sympatisører og potensielle medlemmer kan bli kjent med SV.

**Tiltak:**

* Videreutvikle folkemøtene.
* Alle eksterne arrangementer skal så langt det er mulig være på åpne møteplasser som er inkluderende, universelt utformet og som er omfattet av tariffavtale.
* Fortsette å utvikle de ulike konseptene for større åpne arrangement.

**Delmål:**

Alle lokallag skal ha minst ett møte i året hvor de inviterer ikke-medlemmer.

**Tiltak:**

* Bruke Ressursbanken til å dele vellykkede arrangementer gjennomført av lokallaga.
* Utvikle konsept for arrangement for både små og store lokallag.
* Forhåndsgodkjenne konsept for støtte fra organisasjonsfondet.

**Delmål:**

Programprosessene, både nasjonalt og lokalt, skal ha innspill fra organisasjoner, lokalsamfunn og enkeltpersoner.

**Tiltak:**

* Partikontoret og programkomiteen skal lage en møterekke for programarbeidet. Disse skal inkludere fysiske og digitale møter.
* Arrangere en større konferanse for å diskutere spørsmål knyttet til programarbeidet.
* Utvikle en egen workshop for lokallag om hvordan man kan lage gode og inkluderende lokale programprosesser.
* Gjennomføre innspillsmøter i forbindelse med flest mulig lokale programprosesser.
* Bruke de lokale programprosessene til å kartlegge hvilke saker det er viktig for innbyggerne lokalt at vi skal ta tak i.

**Delmål:**

Det skal være lett å finne arrangementer og aktivitet organisert av partiet.

**Tiltak:**

* Utvikle nettsiden og SV-appen til å vise fram aktiviter fra hele SV med mulighet til å melde seg på eller delta.
* Samle inn oversikten over ulike arrangement og aktiviteter sentralt og lokalt.
* Jobbe med lokalorganisasjonen for å øke kvaliteten på, og mobiliseringen til, arrangement.

**Delmål:**

Vi skal aktivt søke allianser med andre organisasjoner og bevegelser.

**Tiltak:**

* Arrangere folkemøter i samarbeid med prioriterte alliansepartnere.
* Trekke fram vellykket lokalt alliansearbeid.
* Bidra til, og delta i, nasjonale og lokale kampanjer for saker SV er enig i (bevare arbeidsplasser, utsatte flyktningefamilier, lokale miljøkamper etc.)
* Utvalgene skal lage oversikt over prioriterte allianser på sitt felt, og forslag til hvordan lokalorganisasjonen kan jobbe sammen med disse.

## Mål: En mer aktiv medlemsmasse

SVs formidable medlemsvekst må føre til en tilsvarende vekst i aktivitet. Det innebærer at lokallag må jobbe slik at de trenger aktive medlemmer også utover de med verv. Hvordan dette gjøres må tilpasses lokalt da det er stor forskjell mellom både lokallag og lokalsamfunn. Felles er at vi må ha aktiviteter for medlemmene, sikre at medlemmene blir tatt godt imot og at de får den nødvendige oppfølgingen til å bli aktive.

**Delmål:**

Lokallagene har aktiviteter som trenger og søker deltakelse fra medlemmene.

**Tiltak:**

* Lage aksjon og aktivitetskonsept rundt kampanjer og merkedager.
* Oppdatere ressursbanken med ulike typer aktiviteter, og arbeidsmåter for lokallaga som inkluderer flere medlemmer.

**Delmål:**

Lokallagene har gode rutiner for å ta imot og aktivisere nye medlemmer.

**Tiltak:**

* Oppfordre alle lokallag til å ha en medlemsansvarlig med det å ta imot og gi oppgaver til nye medlemmer som ansvarsområde.
* Årlig gjennomgang av de ulike lokallagas rutiner for å møte og inkludere nye medlemmer.
* Lage en fast rutine for kartlegging og oppfølging av nye medlemmer.
* Analysere medlemsflyt i lokal og fylkeslag gjennom medlemsanalyse.

**Delmål:**

Det er tydelig for nye medlemmer hvordan de kan bli aktive.

**Tiltak:**

* Det arrangeres halvårlige møter for nye medlemmer, Ny i SV, med informasjon om ulike måter å bli aktive på.
* Nye medlemmer inviteres på digitale møter med partiledelsen to ganger i året.
* Alle medlemmer oppfordres til aktivitet gjennom SV-appen.
* Gjennomføre opplæring med alle lokallag i Zetkin.

**Delmål:**

Ha ulike typer aktiviteter hvor medlemmene kan delta etter egne interesser og ønsker.

**Tiltak:**

* Bruke Zetkin for å kartlegge hva medlemmene er opptatt av og hvordan de vil bidra.
* Sørge for at det er aktiviteter til alle som har meldt interesse i Zetkin.
* Utvalgene og nettverkene gjennomfører digitale møter innenfor sine felt for sine nettverksmedlemmer over hele landet.
* Fylkeslag med utvalg skal gjøre disse, og hvordan de jobber, kjent for medlemmene.

**Delmål:**

Det er veier til aktivitet for medlemmer også uten et godt fungerende lokallag, her har fylkeslagene en sentral rolle.

**Tiltak:**

* Jevnlige oppgaver i SV-appen som medlemmene kan løse.
* Få på plass en teknisk løsning i medlemsregisteret, så fylkeslaget varsles når de får et nytt medlem uten lokallag, som de videre kan følge opp.
* Medlemmer uten lokallag, eller i lag med lav aktivitet, skal få informasjon om hva som skjer i lokallag i deres nærområde.
* Utarbeide en pakke til Ressursbanken med både fysiske og digitale aktiviteter enkeltmedlemmer kan gjøre på egenhånd, som oppdateres jevnlig.

**Delmål:**

Flere deltar i det utadretta kampanje- og valgkamparbeidet.

**Tiltak:**

* Lokallaga får tilsendt informasjon og materiell i god tid før kampanjer og valgkamp.
* Kampanjer skal tilpasses alle typer lokallag etter hva de har ressurser til å gjennomføre.
* Informasjon om kampanjer som enkeltmedlemmer kan gjennomføre på egenhånd, skal annonseres i SV-appen.
* Alle kampanjer skal være tilgjengelige på begge målformer.

## Mål: Godt skolerte tillitsvalgte og kandidater

En forutsetning for organisatorisk vekst og endring i måten vi jobber på er tillitsvalgte som er godt skolerte i vervet, som kjenner til ressursene fylket og sentralt kan bidra med og som kjenner til de organisatoriske og politiske prioriteringene til landsstyret og fylket.

**Delmål:**

SV skal ha et systematisk og pågående skoleringstilbud på både verv, ideologi og dagsaktuelle saker. Særlig skolering i verv er prioritert i perioden.

**Tiltak:**

* Oversikt over planlagte skoleringer sendes ut hvert halvår til medlemmene og lokallag.
* SVs tilllitsvalgtskolering gjennomføres årlig.
* Skolere foredragsholdere.
* Fornye og videreutvikle Lokallagshåndboka.
* Fornye og videreutvikle Fylkeslagshåndboka.
* Innføre et digitalt opplæringssystem.
* Utvalga har et særlig ansvar for å bidra til skoleringsopplegg innenfor sitt område.

**Delmål:**

Ha oppdaterte og relevante ressurser tilgjengelig på nett.

**Tiltak:**

* Etablere en redaktørfunksjon med ansvar for oppbygning og struktur av ressursbanken.
* Aktivt hente inn eksempler på vellykket arbeid i lokallag og kommunestyrer.
* Publisere politisk og organisatorisk skolering i flere formater, inkludert lyd og video.
* Gjøre skolering- og ressursmateriellet kjent i og brukt av partiorganisasjonen, medlemmer og tillitsvalgte.

**Delmål:**

Alle tillitsvalgte skal i løpet av valgperioden delta på minst én skolering i hvordan skjøtte vervet.

**Tiltak:**

* Årlige skoleringer av fylkesstyrene.
* Årlige tillitsvalgtskoleringer for tillitsvalgte i lokallaga etter årsmøtesesongen.
* Digitale samlinger for lokallagsledere to ganger i året.
* Utarbeide et eget skoleringsopplegg for ledere og medlemmer av valg- og nominasjonskomiteer.
* Starte landsstyreperiodene med en strategi- og opplæringssamling.

**Delmål:**

Nye medlemmer skal ha mulighet til å sette seg inn i hva verv innebærer i god tid før årsmøtet.

**Tiltak:**

* Gjennomføre digitale "Verv i SV"-møter, der nye medlemmer får innføring i hva vervene innebærer.
* Lage korte videoer som forteller hva ulike verv innebærer
* Sende ut informasjon som forteller om det å ha verv i SV.

**Delmål:**

Tillitsvalgte skal lære av hverandre.

**Tiltak:**

* Arrangere en stor organisasjonskonferanse for medlemmer og tillitsvalgte.
* Innhente vellykkede eksempler fra arbeid i lokallaga til ressursbanken. Dette skal presenteres på en måte som viser resultat og hvordan de gikk fram.
* Arrangere samlinger for de tillitsvalgte i fylket.

**Delmål:**

Godt skolerte kandidater som stiller til valg.

**Tiltak:**

* Åpne digitale møter for de som vurderer å stille på liste.
* Møter mellom kandidatene og de ulike Stortingsrepresentantene.
* Utarbeide skoleringspakker for lokale kandidater.

## Mål:  SVs folkevalgte har god oppfølging

SVs folkevalgte, i alle ledd, er våre viktigste ansikt utad. Troverdigheten til disse i sine lokalsamfunn er en forutsetning for troverdigheten nasjonalt. Å sørge for at de folkevalgte har den nødvendige opplæringen, støtten og tilfang av ideer og forslag er avgjørende for at vi skal kunne bygge troverdighet i lokalsamfunn.

At de folkevalgte har god kontakt med innbyggere og lokalsamfunn i sine områder, og kjenner de sakene folk er opptatt av, er også avgjørende for at vi skal kunne bygge troverdighet i lokalsamfunn.

**Delmål:**

De lokalt folkevalgte skal få pakker på aktuell politikk som gjør det enkelt å ta lokale initiativ.

**Tiltak:**

* De folkevalgte skal motta minst to politiske pakker i året basert på nasjonale politiske prioriteringer tilpasset lokale forhold.
* I forbindelse med nasjonale kampanjer skal de lokalt folkevalgte motta forslag til leserinnlegg og vedtak som kan fattes i kommunestyrene.

**Delmål:**

De lokale folkevalgte skal få støtte til å prioritere lokale saker som er viktig for innbyggerne.

**Tiltak:**

* Utvikle en egen håndbok for SVs folkevalgte som særlig legger vekt på rollen som ombudsperson og hvordan jobbe med lokale saker og bevegelser.
* Stortingsgruppa skal prioritere å løfte lokale saker etter innspill fra lokalt folkevalgte i spørretimer og inn i komitearbeidet.

**Delmål:**

Høy utveksling av ideer mellom folkevalgte.

**Tiltak:**

* Videreutvikle og oppdatere Folkevalgtportalen med skoleringspakker og ressurser delt i nyhetsbrevene.
* Halvårige møter mellom fylkestingsgruppen, de lokalt folkevalgte og eventuelle stortingsrepresentanter i valgkretsen.
* Innhente vellykkede eksempler fra arbeid i kommunestyrene. Dette skal presenteres på en måte som viser resultat og hvordan de gikk fram.
* Legge til rette for møteplasser hvor partiets ordførere og varaordførere får utveksla erfaringer og blir kjent med stortingsgruppa og partikontoret.
* Legge til rette for møteplasser hvor partiets fylkespolitikere får utveksla erfaringer og blir kjent med stortingsgruppa og partikontoret.

**Delmål:**

De folkevalgte skal ha fysiske og digitale møteplasser i partiet.

**Tiltak:**

* Fylkeslaga skal samle folkevalgte i sitt fylke til årlige samlinger, enten fysisk eller digitalt.
* Nasjonal digital folkevalgtkonferanse.
* Nasjonal folkevalgtkonferanse.
* Arrangere møter for kvinnelige folkevalgte i forbindelse med den årlige Kvinnekonferansen.
* Gjennomføre en årlig utenlandsreise for folkevalgte.

**Delmål:**

Folkevalgte på ulike nivå skal kunne bruke hverandre til å løfte saker.

**Tiltak:**

* Lokalt folkevalgte skal årlig inviteres til digitale møter med SVs fraksjon på Stortinget som speiler ens komité eller utvalg.
* SVs partigruppe i KS sitt hovedstyre skal i samarbeid med partikontoret arrangere årlige og regionsvise digitale møter for å samle erfaringer, situasjonsbeskrivelser og SV-løsninger i kommunesektoren.
* I forbindelse med utformingen av SVs alternative statsbudsjett skal de lokalt folkevalgte bes om innspill på både retning, konkrete saker og prioriteringer.

**Delmål:**

Folkevalgte skal få oppfølging og råd dersom de trenger det i arbeidet.

**Tiltak:**

* Lokalt folkevalgte skal få tilsendt månedlige nyhetsbrev med relevante nyheter, tips og råd til det politiske arbeidet.
* I større nasjonale høringssrunder skal de lokalt folkevalgte motta et notat fra Stortingsgruppa som beskriver gruppas vurdering av saken.
* Det skal utvikles en egen håndbok for lokalt budsjettarbeid som er tilpasset SV-arbeid i både posisjon- og opposisjon.
* Kvinnepolitisk utvalg har i samarbeid med partikontoret ansvaret for oppfølgingen av nettverket for kvinnelige folkevalgte.
* Oppfordre lokallag til å etablere kommuneutvalg som støtter folkevalgte i deres arbeid.
* Folkevalgte skal etter lokalvalget 2023 motta en velkomstpakke som inneholder skoleringsressurser for nye folkevalgte og en beskrivelse av kalenderåret som lokalt folkevalgt.
* Gjennomføre et digitalt møte med alle nye folkevalgte, fylkesledere og partiledelse raskt etter valget.
* Alle nye folkevalgte bør få tilbud om en mentor.

**Delmål:**

Unge folkevalgte og folkevalgte med minoritetsbakgrunn skal få en spesiell oppfølging.

**Tiltak:**

* Arrangere samling for unge folkevalgte to ganger i løpet av valgperioden.
* Det utarbeides en egen strategi for oppfølgingen av folkevalgte med minoritetsbakgrunn.

## Mål: Partiet er tilgjengelig og lett å identifisere seg med

Måten partiet framstår på er en viktig del av hvordan vi oppfattes. Vi må være bevisst på hvilke signaler vi sender i kommunikasjonen vår gjennom stilvalg, valg av avsender og retorikk. Vi må derfor ha både profiler, tilstedeværelse på ulike plattformer og billedbruk som gjør at vi kan nå ut til ulike grupper.

**Delmål:**

Det er lett å komme i kontakt med partiet, og de som tar kontakt blir tatt på alvor.

**Tiltak:**

* Forenkle arbeidet for svartjenesten med å se på digitale støttesystemer.

**Delmål:**

Partiet skal ha en enhetlig kommunikasjonsprofil og bevissthet rundt denne.

**Tiltak:**

* Videreutvikle digitale verktøy for grafiske maler.
* Videreutvikle sentral bildebank.
* Opplæring i bruk av grafisk profil og bildebruk for organisasjonen.

**Delmål:**

Delta aktivt i aktuelle grupper på sosiale medier.

**Tiltak:**

* Oppfordre folkevalgte og tillitsvalgte til å delta i grupper på sosiale medier for å nå ut til og diskutere med flere.
* Bruke SV-appen til å oppfordre medlemene til å delta i aktuelle diskusjoner.

**Delmål:**

Bruke våre digitale flater for å formidle partiets politikk.

**Tiltak:**

* Utvikle "SV-forklarer", som tar for seg aktuell politikk på stortinget.
* Avholde digitale stormøter to til tre ganger i året hvor alle medlemmer inviteres. Det oppfordres til at lokallag følger stormøtet sammen. Typisk tema kan være aktuelle saker eller arbeidet med alternativt statsbudsjett.
* Annonsere på digitale flater for å nå eksisterende og nye velgergrupper.

**Delmål:**

Utvikle og støtte flere lokale og sentrale profiler.

**Tiltak:**

* Særlig oppfølging og opplæring i digitale verktøy som sosiale medier av utvalgte utvalgte tillitsvalgte, folkevalgte eller kandidater.
* Bidra til mer aktivt mediearbeid for denne gruppa. Inkludert sosiale medier.
* Sentralt skal sammen med fylkene velge ut kandidater som får særskilt oppfølging framover.

## Mål: Sterke fylkeslag

Dersom partiet skal fortsette å styrke seg organisatorisk blir det viktig å styrke og utvikle rollen til fylkeslagene. Fylkeslagene er svært ulike i både størrelse og i hvilken rolle de har opp mot organisasjonen. Fylkeslagene er bindeleddet mellom partiet sentralt og lokalorganisasjonen. Fylkeslagene har et ansvar for skolering i sine fylker. De har også et ansvar for å utvikle fylkespolitikken i sine fylker. De må være i stand til å følge opp og bistå lokallagenes arbeid og lokale folkevalgte og være det naturlige punktet for forankring av politikken både oppover og nedover.

**Delmål:**

Fylkeslagene har en nøkkelrolle i utvikling, forankring og formidling av politikken.

**Tiltak:**

* Fylkeslag som i løpet av perioden blir opprettet som følge av reversering av regionsreformen skal få hjelp og støtte til å etablere seg på nytt i partiorganisasjonen.
* Følge opp landsstyrets organisasjonserklæring og landsstyrets arbeidsplan gjennom å kartlegge hva som er de største utfordringene for fylkeslaga.
* Gjennomføre et større prosjekt for å løfte fylkeslagenes politiske og organisatoriske rolle i organisasjonen etter kartlegging av utfordringer. Dette skal utvikles i samarbeid mellom partikontoret og fylkeslaga, og vektlegge erfaringsutveksling mellom fylkeslaga.
* Halvårige møter mellom fylkesleder og fylkessekretær med partisekretæren for gjennomgang av den organisatoriske situasjonen i fylket.

**Delmål:**

Sentralleddet bidrar til at fylkene som ønsker det får frigjort ressurser til organisatorisk arbeid.

**Tiltak:**

* Etablere regnskapsenhet sentralt som kan overta regnskapsføring for fylka.
* Etablere økonomiske rutiner som ivaretar god internkontroll i alle organisasjonsledd.
* Utvikle og tilby standardiserte rapporter for medlemsstatistikk for for fylkeslaga.
* Gjennomføre årlige møter for fylkesledere, for å bevisstgjøre arbeidslederansvaret for fylkessekretærene.

**Delmål:**

Høy utveksling av idéer mellom fylkeslag

**Tiltak:**

* Gjennomføre felles, årlige samlinger for fylkesledere og ansatte sentralt og i fylka.
* Fylkessekretærene inviteres på halvårlige strategisamlinger sammen med de ansatte i Stortinget og på partikontoret som arrangeres sentralt.

## Mål: Bruke hele bevegelsen

Selv om fylkes- og lokallag utgjør ryggraden i SV er det mye viktig aktivitet som skjer andre steder også. Vi har et stort potensial for å bruke medlemmenes kompetanse bedre og til å sikre at vi jobber bedre sammen. Utvalgene må både brukes mer og få mer støtte. Gjennom å videreutvikle nettverkene kan vi sikre at medlemmer som er interessert i ulike områder kan få et tilbud utover lokallaget.

**Delmål:**

Utvalgene skal brukes mer, og få mer støtte i arbeidet.

**Tiltak:**

* Utvalga leverer arbeidsplaner for landsmøteperioden til sentralstyret senest 30. oktober.
* De nasjonale utvalgene skal pleie kontakten med fylkeslagas utvalg og kontaktpersoner gjennom faste møtepunkter.
* Sentralt skal bistå utvalga med praktisk arbeid rundt møter og konferanser.
* Gjennomføre en årlig kvinnekonferanse.

**Delmål:**

Videreutvikle nettverkene som møteplasser for medlemmer med interesse innen ulike politiske områder.

**Tiltak:**

* Rydde opp i begrepsbruken og avklare rammene for arbeidet til nettverk.
* Utvalgene skal følge opp sine nettverk og holde de oppdatert på relevante saker.

**Delmål:**

Samepolitisk Råd skal være en ressurs for hele partiet.

**Tiltak:**

* Gjennomføre Samepolitisk konferanse.
* Gjøre samepolitisk råd kjent blant de tillits- og folkevalgte som en ressurs.

**Delmål:**

SU skal få den støtten de trenger.

**Tiltak:**

* SV skal oppfordre ungdom som møter på SV-møter til å bli med i SU og hjelpe dem med å finne sitt SU-lag. Dersom det ikke er et SU-lokallag i nærheten skal SV hjelpe til med å kontakte SUs fylkeslag eller SU sentralt for videre oppfølging.
* SV skal ta initiativ til årlige dialogmøter med SU. Møtene kan for eksempel skje i forbindelse med årsmøter og/eller valgkamp. Møtene skal være en arena for erfaringsutveksling og gi SV-laget et inntrykk av hva SU har behov for hjelp med.
* SV skal ta initiativ til dialogmøter med SU sentralt ved behov.

**Delmål:**

SVs studentorganisering skal styrkes.

**Tiltak:**

* Studentnettverket skal få støtte til å etablere seg som nasjonalt koordinerende organ for studentlaga.
* SVs tilstedeværelse på studiesteder skal styrkes.
* Gjennomføre årlige samlinger for studentnettverket og tillitsvalgte i studentlaga.
* Studentlaga skal få en særlig oppfølging.

**Delmål:**

Digitale plattformer og systemer skal være tilgjengelig for mest mulig av lokalorganisasjonen.

**Tiltak:**

* Videreutvikle digitale verktøy for organisering og aktivisering av medlemmer.
* Bruke samme digitale verktøy i hele organisasjonen.
* Synkronisere deler av innholdet mellom sentrale- og fylkesnettsider.
* Skolering i digitale verktøy for lokal og fylkeslag.

**Delmål:**

Planer og gjensidige forventninger skal være koordinert mellom de ulike organisasjonsledda.

**Tiltak:**

* Landsstyret skal vedta en egen organisasjonserklæring som beskriver rollene, oppgavene og forventningene til og mellom partiets organisasjonsledd.
* SVs fireårige arbeidsplan skal følges opp gjennom fylkas arbeidsplaner.

## Mål: Et inkluderende folkeparti

SV skal være et sted hvor det er lett å bli med, hvor folk føler seg velkomne og hvor det er plass til ulike synspunkt, typer folk og aktiviteter. En viktig del av dette arbeidet er å jobbe for et mangfold i bakgrunn blant medlemmer, folke- og tillitsvalgte. Særlig viktig blir det å få med grupper som er underrepresentert i politikken ellers og som har interesse av SV-politikk som minoriteter, fagarbeidere, og arbeiderklasseyrker.

**Delmål:**

Det skal være høyt under taket.

**Tiltak:**

* Inkludere åpen organisasjonskultur inn i seminarer, kurs og innledninger der det er naturlig.
* Utvikle og tilby skolering om åpen og inkluderende organisasjonskultur.
* Lokallags- og fylksledere skal bevisstgjøres ansvaret for å sikre en åpen organisasjonskultur.
* Oppdatere veileder for å arrangere møter med særlig fokus på en inkluderende møtekultur.

**Delmål:**

SV skal ha høy mangfoldskompetanse.

**Tiltak:**

* Utvikle, tilby og gjennomføre foredrag om inkludering av ulike grupper.
* Inkludere bevissthet rundt mangfold inn i tillitsvalgtskoleringa
* Inkluderingsutvalget skal presentere en strategi for inkludering og mangfold for sentraltstyret til behandling i LS.

**Delmål:**

SV skal ha en variert bakgrunn blant folke- og tillitsvalgte.

**Tiltak:**

* Skolering for medlemmer i nominasjonskomiteer.
* Landsstyret vedtar en oppfordring til lokale nominasjonsprosesser.
* Fylkeslaga kan tilby fadderordning for oppfølging av lokale folke- og tillitsvalgte med minoritetsbakgrunn som ønsker det.
* Gjennomføre medlemsanalyse fra medlemsregister for å se etter mønster I hvem som påtar seg verv og folkevalgtoppgaver.
* Gjennomføre undersøkelser blant folke- og tillitsvalgte for å bedre kunnskap om de folke- og tillitsvalgtes bakgrun, samt grunnlag for oppfølging.

**Delmål:**

SV skal være en trygg og åpen partiorganisasjon.

**Tiltak:**

* Fylkeslaga skal arrangere formøter på alle større arrangement, basert på formøtemaler utarbeidet av kvinnepolitisk utvalg.
* På årsmøter, nominasjonsmøter og andre større fylkesarrangement skal det arrangeres egne møter for nye medlemmer. En mal for slike møter utarbeides tidlig i arbeidsplanperioden.
* SVs tillitsvalgte skal være skolert i hvordan man jobber for en god partikultur og praktiserer internfeministisk praksis.
* Landsstyret skal årlig revidere partiets veileder for trygge møteplasser og rutiner for varsling. Lokallagslederne skal motta nyhetsbrev i etterkant av dette med de oppdaterte rutinene.

**Delmål:**

Bruke 50-årsjubileet til å skape stolthet og bevissthet rundt partiets historie

**Tiltak:**

* Arrangement for å markere jubileet
* Utgi jubileumsbok.

## Mål:  En sterkere kampanjeorganisasjon

Kampanjer gjør det mulig for hele organisasjonen å bidra til å skape politisk press rundt saker. De viktigste kampanjene vi har er valgkampene. For at de skal bli best mulig må vi ha en kultur for utadretta kampanjearbeid. Kampanjene skal både skape politisk press og være en enkel måte for lokallag å skape aktivitet på. Partiet må også være åpne for å delta aktivt i kampanjer organisert av våre allierte i ulike bevegelser, og vise at SV-ere er til å stole på, og er villige til å ta tverrpolitisk ansvar.

**Delmål:**

Kampanjene skal bidra til å rekruttere og aktivisere medlemmene.

**Tiltak:**

* Alle kampanjepakker skal inkludere forslag til ulike arrangement, som lokallaga kan bruke.
* Zetkin og SV-appen skal brukes og utvikles for å mobilisere aktivister til ulike oppgaver.
* Alle kampanjepakker skal inkludere ulike aktiviteter som enkeltmedlemmer kan delta i.

**Delmål:**

Det skal gjennomføres politiske kampanjer i forbindelse med 8. mars, 1. mai og 5. juni, samt i forbindelse med større politiske saker.

**Tiltak:**

* Lage nasjonale kampanjepakkar som lokallaga lett kan ta i bruk.
* Skolering - skoleringsopplegg.
* Bruker erfaringer fra pandemien for å lage gode digitale markeringer.

**Delmål:**

Gjennomføre gode valgkamper.

**Tiltak:**

* Bruke tidligere erfaringer og lage gode planer og strategier til bruk i organisasjonen.
* Utarbeide egne skoleringspakker for valgkampen.
* Jobbe for å kjøre en mer lokal valgkamp i lokalvalgsår.
* Sørge for god internkommunikasjon.

**Delmål:**

Være tidlig ute med planer, nominasjoner og budskap i valgkampene.

**Tiltak:**

* Den sentrale valgkampgruppen sørger for fremdrift.
* Legge til rette for at nominasjonsprosesser gjennomføres så tidlig som mulig.
* Lage eksempelprogram for lokal- og fylkeslag.

**Delmål:**

Alle tillitsvalgte og kandidater skal i god tid kjenne til valgkampplanene.

**Tiltak:**

* Arrangere jevnlige møter for kandidater.
* Fysisk samling for alle kandidater.

**Delmål:**

Vi skal øke antall valglister i lokalvalget 2023 med 10% fra 2019.

**Tiltak:**

* Utarbeide en en egen fremdriftsplan og arbeidsplan for listestilling sammen med fylkeslaga.
* Fremdriftplanen følges opp med utstrakt reisevirksomhet.

**Delmål:**

Ha et godt og enkelt system for gaver og faste bidrag fra enkeltpersoner.

**Tiltak:**

* Oppfordre medlemmer til å bidra til innsamlinger og som faste givere.
* Gjennomføre innsamlingsaksjoner i forbindelse med valgkamp eller andre store politiske hendelser.